觀行上座所作維摩問疾圖
作者：釋士珪
朝代：宋

paragraphs: 道人眈眈癡虎頭，瞭然電轉開雙眸。
枯木已死寒巖秋，定中霹靂摧四牛。
起來下筆不能休，新詩字字蟠銀鉤。
發其餘者漫不收，散而縱橫爲九流。
我觀此畫真其尤，病維摩詰小有瘳。
文殊大士從之游，彼上人者難對酬。
兩公文章虎而彪，萬古凡馬空驊騮。
向來曹韓與韋侯，筆端亦嘗知此否。
世間畫本多山丘，閱人何翅如傳郵。
對此可以銷百憂，先生胡爲吟四愁。